  Туспуктэм: Ижкар администрацилэн пресс-службаез Наталия Сильвестрова Ижысь Майской урамын Буре ваён сквер лэсьтыны устозэ ӵектосэз бырйизы. 88 номеро школаын шуэрес учыр дыръя быремъёслы сӥзем инты кылдытонъя вожвылъяськонын карысь архитектурая бюролэн ужез вормиз. Со сярысь муниципалитетлэн пресс-службаез ивортӥз. Жюри Ижысь ӵектослэсь чеберлыксэ, улонлы матын луэмзэ, интывылын ӟеч радъяськемзэ дунъяз. Озьы ик спираль выллем выллань тубись котырез учкон площадкалэсь символизмзэ пусйизы. Кыкетӥ инты Новосибирскысь Евгений Бегезалэн ӵектосэз басьтӥз, куинетӥ интыын – Москваысь Иван Гарибянлэн ужез. Устооссэ ӵектосъёсты Архитекторлэн юртысьтыз 23-тӥ толсурозь адӟыны луоз. Бӧрысь ужъёсты 88 номеро школаын возьматозы. Собере ӵектосэз, школаын дышетскисьёслэн анай-атайёссылэсь дэмланъёссэс лыдэ басьтыса, тупатъялозы. Бӧрысь проектно-сметной ужкагазъёс дасяны кутскозы. Скверез лэсьтон ужъёслэн мынэменызы  чӧлсконпусъя тодматскыны луоз. Тодэ вайытом, Буре ваён сквер кылдытон ӵектосъёсъя вожвылъяськонэ Россилэн 31 улосвылысьтыз, озьы ик Беларусьысь, Казахстанысь но Кыргызстанысь 110 уж вуиз. Тегъёс: буреваён школаос вожвылъяськон Ижкар Удмуртия  